**KLAIPĖDOS MIESTO SAVIVALDYBĖS**

**ŠVIETIMO TARYBOS POSĖDŽIO PROTOKOLAS**

2019-11-08 Nr. ADM-524

Klaipėda

Posėdis įvyko 2019 m. lapkričio 5 d. 15.00 val. - 17.00 val.

Posėdžio pirmininkė – Vilija Prižgintienė.

Posėdžio sekretorė – Alma Radvilė.

Dalyvavo: Aistė Andruškevičiūtė, Auksuolė Atkočienė, Rimantas Didžiokas, Audrutė Dunčienė, Džiuljeta Gečienė, Vytautas Krutulis, Vilija Prižgintienė, Alma Radvilė, Rima Rupšienė, Aras Mileška (vietoje Ingos Stonkienės) (dalyvių sąrašas pridedamas).

Kviestieji asmenys: Areta Skukauskienė - Klaipėdos miesto socialinių pedagogų metodinio būrelio pirmininkė, Vida Bubliauskienė - Švietimo skyriaus patarėja.

DARBOTVARKĖ:

1. Dėl nemokamo mokinių maitinimo Klaipėdos miesto mokyklose teikimo.

2. Dėl atstovo delegavimo į darbo grupę dėl ikimokyklinio ir priešmokyklinio ugdymo modelių bei atlyginimo už maitinimo paslaugas tvarkos aprašo patvirtinimo ir atlyginimo dydžio nustatymo Klaipėdos miesto savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas.

3. Dėl Klaipėdos miesto savivaldybės žmogiškųjų išteklių potencialo didinimo 2019-2022 m. programos projekto.

4. Dėl Klaipėdos miesto savivaldybės 2020 m. ugdymo proceso užtikrinimo programos.

1. SVARSTYTA. Nemokamo mokinių maitinimo Klaipėdos miesto mokyklose teikimas.

Alma Radvilė informavo, kad Klaipėdos miesto socialinių pedagogų metodinė taryba kreipėsi dėl iškilusių problemų teikiant mokyklose nemokamą maitinimą.

Areta Skukauskienė, Klaipėdos miesto socialinių pedagogų metodinio būrelio pirmininkė, pristatė iškilusią problemą, kad 2019 m. balandžio mėn. 12 d. savivaldybės tarybos patvirtintame Socialinės paramos mokiniams teikimo tvarkos apraše nebelikus iki tol buvusio punkto, apibrėžiančio galimybę mokiniui, neatvykus į mokyklą dėl pateisinamų priežasčių, atiduoti nemokamą maitinimą į namus – mokyklose nėra vieningos tvarkos, ką daryti, kai mokinio, kuriam skirtas nemokamas, nėra mokykloje, t.y. vienose mokyklose nemokamas maitinimas mokiniui atiduodamas už nelankytas dienas, kitose – neatiduodamas. Areta Skukauskienė socialinių pedagogų vardu prašė apibrėžtumo ir visose mokyklose vieningos ir teisiškai pagrįstos tvarkos, kuri padėtų Klaipėdos mokyklose vienodai užtikrinti mokinių teisę į socialinę paramą – nemokamą maitinimą mokykloje.

Alma Radvilė pristatė Klaipėdos miesto savivaldybės administracijos Socialinių reikalų departamento Socialinės paramos skyriaus atsakymą šiuo klausimu bei savivaldybės teisininko nuomonę dėl nemokamo maitinimo, kai mokinio nėra mokykloje.

Nuomonę dėl nemokamo mokinių maitinimo pateikė Vilija Prižgintienė, Rimantas Didžiokas ir pasiūlė socialiniams pedagogams, kaip geriausiai žinantiems dėl nemokamo mokinių maitinimo iškilusias problemas, pateikti Švietimo tarybai apsvarstyti konkrečius pasiūlymus, ką reikėtų keisti Socialinės paramos mokiniams teikimo tvarkos apraše.

NUTARTA. Socialiniams pedagogams pateikti Švietimo tarybai konkrečius pasiūlymus, ką reikėtų keisti Socialinės paramos mokiniams teikimo tvarkos apraše dėl nemokamo mokinių maitinimo mokyklose.

2. SVARSTYTA. Švietimo tarybos atstovo delegavimas į darbo grupę dėl ikimokyklinio ir priešmokyklinio ugdymo modelių bei atlyginimo už maitinimo paslaugas tvarkos aprašo patvirtinimo ir atlyginimo dydžio nustatymo Klaipėdos miesto savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas

Vilija Prižgintienė į darbo grupę pasiūlė Rimą Rupšienę, kuri sutiko atstovauti Švietimo tarybą.

Visi pritarė Rimos Rupšienės delegavimui.

NUTARTA. Švietimo taryba deleguoja Rimą Rupšienę į darbo grupę dėl ikimokyklinio ir priešmokyklinio ugdymo modelių bei atlyginimo už maitinimo paslaugas tvarkos aprašo patvirtinimo ir atlyginimo dydžio nustatymo Klaipėdos miesto savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas.

3. SVARSTYTA. Klaipėdos miesto savivaldybės žmogiškųjų išteklių potencialo didinimo 2019-2022 m. programos projektas.

A. Radvilė pristatė Klaipėdos miesto smulkiojo ir vidutinio verslo tarybos prie Klaipėdos miesto savivaldybės tarybos 2019-10-11 gautą raštą ,,Dėl Klaipėdos miesto savivaldybės žmogiškųjų išteklių potencialo didinimo 2019-2022 m. programos priemonių“.

Kalbėjo Vida Bubliauskienė, Švietimo skyriaus patarėja, ir pristatė, kad Programos 3.2. priemonei Klaipėdos ugdymo įstaigose kol kas nenumatoma steigti dvikalbių/anglakalbių grupių.

Nuomones išsakė Vilija Prižgintienė, Džiuljeta Gečienė, Aras Mileška, Rimantas Didžiokas, Rima Rupšienė. Rimantas Didžiokas pasiūlė nuolat tirti dvikalbių/anglakalbių grupių poreikį Klaipėdos mieste ir į 2020-2022 m. strateginį planą įtraukti, kad bent keliose ikimokyklinėse ugdymo įstaigose atsirastų dvikalbės/anglakalbės grupės.

NUTARTA:

1. Švietimo taryba neprieštarauja dėl programos 3.2. priemonės įtraukimo į Klaipėdos miesto 2020-2022 m. strateginį veiklos planą.

2. Siūlyti Švietimo skyriui, kad Klaipėdoje atsirastų keletas ikimokyklinių ugdymo įstaigų, kurios norėtų ir būtų pasiruošusios priimti anglakalbius vaikus bei koreguoti elektroninę vaikų priėmimo į ikimokyklines įstaigas sistemą, kad būtų galimybė priėmimo sistemoje pažymėti ugdymą anglų kalba.

4. SVARSTYTA. Klaipėdos miesto savivaldybės 2020 m. ugdymo proceso užtikrinimo programos projektas.

Pasisakė Vida Bubliauskienė, Švietimo skyriaus patarėja, supažindino su kai kuriomis korekcijomis Ugdymo proceso užtikrinimo programoje ir priemonių plane.

NUTARTA. Siūlyti Klaipėdos m. savivaldybės administracijai nemažinti finansavimo Ugdymo proceso užtikrinimo programoje bei dar kartą Švietimo taryboje svarstyti naujai parengtą šios programos projektą.

Pirmininkė Vilija Prižgintienė

Sekretorė Alma Radvilė